Szijjártó Pétert választotta a 2018-as Év emberének a Figyelő szerkesztősége – áll a lap szerdai közleményében. Megfogalmazásunk szerint

a külgazdasági és külügyminiszter ellentmondást nem tűrő kiállásának köszönhetően jelentősen nőtt Magyarország külpolitikai mozgástere, a magyar modell a világ számára is érthetővé vált, ráadásul egyre többen csatlakoznak a magyar állásponthoz.

A Figyelő szerkesztősége negyedik alkalommal ítélte oda az Év embere díjat.

Szijjártó diadalához hozzáfűzik:

2014-ben a kinevezése előtti bizottsági meghallgatásán Szijjártó Péter azt tűzte ki célul, hogy a magyar külpolitikát az új világrendnek megfelelően megújítsa, illetve, hogy a külpolitika feladatává váljon a magyar gazdasági érdekek érvényesítése. Az elért eredményeket pedig mi sem példázza jobban, hogy 2018-ban a külgazdaság területén rekordokat döntött Magyarország, az elmúlt év volt minden idők legsikeresebb éve a befektetés-ösztönzés szempontjából, soha ennyi és soha ilyen nagy értékű beruházás nem érkezett Magyarországra.

2019 minden bizonnyal újabb külpolitikai csatározásokat hoz, az európai parlamenti választást követően pedig hazánknak és szövetségeseinek kiemelt szerepe lesz az átalakuló brüsszeli politikában, amelyhez elengedhetetlen az eddigi külpolitikai irányvonal folytatása.